A Special write up on mathematician Swami Vidyanathananda - Anandabazar\nA Special write up on mathematician Swami Vidyanathananda\n১৫ এপ্রিল, ২০১৭, ০১:১৯:০২\nশেষ আপডেট: ১৮ এপ্রিল, ২০১৭, ১৩:৩৫:৫৯\nগণিতের যুগান্তকারী বহু ধারণার উৎসভূমি যে ভারত, সেই ভারতই একুশ শতকে বিশ্বকে উপহার দিল গণিতের আকাশে একটি নক্ষত্র। বিমূর্ত গণিতের দুরূহ রহস্যে মজে আছেন গেরুয়াবসন ব্যতিক্রমী সন্ন্যাসী মহান মহারাজ।\nঅগস্ট, ২০১০। হায়দরাবাদ শহর। ইন্টারন্যাশনাল কংগ্রেস অব ম্যাথমেটিশিয়ানস। চার বছর অন্তর গণিতজ্ঞদের বিশ্বসম্মেলন। যা উদ্বোধন করেন আয়োজক দেশের রাষ্ট্রপ্রধান। তিন বা চার জন নবীন গণিতজ্ঞের হাতে তিনি তুলে দেন সেরা শিরোপা। ফিল্ডস মেডেল। ‘গণিতের নোবেল’। উদ্বোধনী অনুষ্ঠানের সাক্ষী কয়েক হাজার গণিতজ্ঞ। রাজসূয় যজ্ঞ।\nন’দিন ব্যাপী সম্মেলনে পৃথিবীর রথী-মহারথীদের ভিড়ে এক ভারতীয়ের দিকে নজর পড়ল ডেলিগেটবৃন্দের। কারণ দুটি। প্রথম অবশ্যই তাঁর বেশভূষা। তিনি সন্ন্যাসী। গেরুয়াবসন। ব্যতিক্রমী বেশ যদি নজরে পড়ার তুচ্ছ কারণ হয়, তবে দ্বিতীয় অজুহাতটি গূঢ়। যে ভারত একদা ছিল গণিতচর্চার পীঠস্থান, যার উর্বর ভূমিতে জন্মেছিল শূন্য বা ‘জিরো’-র মতো যুগান্তকারী ধারণা, সে দেশ গণিতশাস্ত্রকে একবিংশ শতাব্দীতে উপহার দিচ্ছে এক জন স্টার। তিনি ওই গেরুয়াবসন সন্ন্যাসী।\nনাম? স্বামী বিদ্যানাথানন্দ। নাহ্, সন্ন্যাস-নামে তেমন পরিচিত নন ওই গণিতজ্ঞ। ১৯৬৮ সালে জন্মসূত্রে যিনি ছিলেন মহান মিত্র, তিনি এখন সবার কাছে মহান মহারাজ। বেলুড়ে রামকৃষ্ণ মিশন বিবেকানন্দ বিশ্ববিদ্যালয়ের পর এখন তাঁর স্থায়ী ঠিকানা মুম্বইয়ের টাটা ইনস্টিটিউট অব ফান্ডামেন্টাল রিসার্চ।\nক্লাস টেন এবং টুয়েলভ সেন্ট জেভিয়ার্সে। আইআইটি এনট্রান্স। র‌্যাংক ৬৭। কানপুর আইআইটি-তে ভর্তি ইলেকট্রিকাল ইঞ্জিনিয়ারিং-এ। কিন্তু, মহান যে স্কুলেই ভালবেসে ফেলেছেন এক বিষয়। গণিত। তাঁর পড়া শেষ বহু গণিতজ্ঞের জীবনী। এবং, ব্রিটিশ গণিতজ্ঞ গডফ্রে হ্যারল্ড হার্ডি-র লেখা ‘আ ম্যাথমেটিশিয়ান’স অ্যাপোলজি’। থার্ড সেমেস্টারে ইলেকট্রিকাল ইঞ্জিনিয়ারিং অসহ্য মনে হল মহানের। কারা যেন বলেছিল ইঞ্জিনিয়ারিংয়েও গণিত আছে। তা আছে, তবে তাতে মন ভরে না যে।\nথার্ড সেমেস্টারেই বিদ্রোহ করলেন মহান। জানালেন, ইঞ্জিনিয়ারিং ছেড়েছেুড়ে কানপুর আইআইটি-তেই গণিত নিয়ে পড়তে চান। বাড়িতে সবার মাথায় হাত। মহান নাছোড়। বহাল রইল তাঁর জেদ। নিয়ম অনুযায়ী বিভাগ বদলের সুযোগ মেলে সেকেন্ড সেমেস্টারের শেষে। মহান যে তৃতীয় ষাণ্মাসিকের পর বিষয় বদলের অনুমতি পেলেন, তা তাঁর পছন্দের গুণে। কে আর ইলেকট্রিকাল ছেড়ে ‘কম দামি’ গণিতে আসতে চায়?\n১৯৯২। কানপুর আইআইটি থেকে গণিতে এমএসসি। তার পর পিএইচ ডি করতে বার্কলে শহরে ক্যালিফোর্নিয়া বিশ্ববিদ্যালয়ে। বিষয় জ্যামিতি। ১৯৯৭ সালে পিএইচ ডি।\nবিদেশবাসকালে জীবনের আর এক সিদ্ধান্ত। আসলে ডাকটা মনের মধ্যে ছিল আইআইটি-তে ছাত্রাবস্থাতেই। আহ্বান আধ্যাত্মিকতার। স্বামী বিবেকানন্দের। সন্ন্যাস জীবনের। দেশে ফেরার পর মাত্র কয়েক মাস চেন্নাইয়ের ইনস্টিটিউট অব ম্যাথমেটিকাল সায়েন্সেস-এ। ১৯৯৮ সালে মহান যোগ দিলেন রামকৃষ্ণ মিশনে। ২০০৮-এ পুরোদস্তুর গেরুয়াবসন সন্ন্যাসী। পরিবারের সায় ছিল না। জ্যামিতি আর আধ্যাত্মিকতা? তেল আর জল? মহান তা মনে করেন না। মিশন দুই শিক্ষা দেয়। সেবা এবং সন্ধান। সেবা হল পড়ানো। জ্যামিতির জ্ঞান ছাত্রদের বিলিয়ে দেওয়া। আর সন্ধান? তা আত্মিক প্রচেষ্টা। ক্রমাগত সত্যের খোঁজ। গভীরে, আরও গভীরে।\nমহানের সত্যসন্ধান গণিতের যে শাখায়, যেখানে বীজগণিত হাত ধরেছে টপোলজি-র। বীজগণিত নিজে হজম করেছে পাটিগণিত। মাইনাস ১-এর বর্গমূল কত, তা পাটিগণিত বলতে পারে না। সে ব্যর্থতার তোয়াক্কা না করে বীজগণিত এগিয়ে যায় অনেক দূর। আবিষ্কার করে নতুন ভুবন। আর টপোলজি? তাকে এক কথায় বলে ‘রাবারশিট জিয়োমেট্রি’। মানে, রবারের চাদরে আঁকা নকশা। চাদরটাকে বাঁকালে বা মোচড়ালে নকশার চেহারা বদলায়, চরিত্র নয়। আসলে, টপোলজি হল জ্যামিতির সেই উন্নত রূপ, যা থেমে থাকে না মাত্র তিন মাত্রায় (ডান-বাম, উপর-নীচ, সামনে-পেছনে), কাজ করে পছন্দমত অনেক মাত্রা নিয়ে। সে সব মাত্রায় বিন্দু রেখা ত্রিভুজ বা বহুভুজ ধারণ করে বিচিত্র থেকে বিচিত্রতর আকৃতি। এমন সব আকার, যা কেবল বিরাজ করে মনের আকাশে। ও সব কাল্পনিক আকার সৃষ্টির চর্চা মোহময় করে তোলেন সেই আদিগুরু ইউক্লিড। নাহ্, ভুল হল। বরং বলা উচিত ছিল, জ্যামিতি এগোয় সেই আদিগুরুর বিরুদ্ধে বিদ্রোহ ঘোষণায়। ইউক্লিড তাঁর শাস্ত্র গড়ে তুলেছিলেন পাঁচটি দাবিকে সত্যি ঘোষণা করে। প্রথম চারটে নিয়ে ঝামেলা নেই। কিন্তু, পঞ্চমটা একটু নড়বড়ে। কী সেটা? কোনও বিন্দুগামী নির্দিষ্ট সরলরেখার সমান্তরাল একটা মাত্র সরলরেখা সম্ভব। ওই দাবি অগ্রাহ্য করলে গড়ে ওঠে যে জ্যামিতি, তা প্রসব করে হরেক সম্ভাবনা। টপোলজির খেলা সেই অমিত সম্ভাবনা নিয়ে।\nপ্রয়াত মার্কিন গণিতজ্ঞ উইলিয়াম থার্সটন চার দশক আগে পেশ করেছিলেন এক অনুমান: ‘থার্সটন জিয়োমেট্রাইজেশন কনজেকচার’। সে অনুমান অনেক দূর এগিয়ে নিয়ে গেছেন মহান। দেখিয়েছেন, তা প্রয়োগ করা যায় অনেক ক্ষেত্রে। মহানের সাফল্যকে বিশ্ববরেণ্য গণিতজ্ঞ শ্রীনিবাস বরাদান বলেছেন ‘ইম্পর্ট্যান্ট মাইলস্টোন’। কৃতিত্বের জন্য মহান ২০১১ সালে পেয়েছেন শান্তি স্বরূপ ভাটনগর পুরস্কার। ভারতে বিজ্ঞানের সেরা শিরোপা। ২০১৫ সালে ইনফোসিস প্রাইজ। অর্থমূল্য ৬৫ লক্ষ টাকা।\nসে অর্থ মহান দান করেছেন ত্রিবেণী ট্রাস্টকে। যে ট্রাস্ট গড়েছেন পদার্থবিজ্ঞানী অশোক সেন। জাতীয় এবং আন্তর্জাতিক স্তরে তাঁর সংগ্রহে বহু প্রাইজের অর্থ (বেশ কয়েক কোটি টাকা) ঢেলে। ট্রাস্টের উদ্দেশ্য? হিতকর শিক্ষাপ্রসারে অনুদান।\nমহান দুঃখিত— হয়তো বা ক্রুদ্ধও— এক ব্যাপারে। কলেজ-বিশ্ববিদ্যালয় স্তরে ভারতে বহু জায়গায় গণিতের বস্তাপচা সিলেবাসে। দশকের পর দশক একই চ্যাপ্টার পড়ান যে শিক্ষক, তিনি তো ছাত্রের সর্বনাশই করেন। তবু এটা কেন চালু? মহানের সোজাসাপটা ব্যাখ্যা: জাতি হিসেবে আমরা কুঁড়ে, তাই।\nশিক্ষক হিসেবে? প্রেসিডেন্সি বিশ্ববিদ্যালয়ে গণিতের অধ্যাপক শুভব্রত দাস পিএইচডি করেছেন মহানের কাছে। ‘প্রথমে মনে হয়েছিল স্যর কড়া। পরে বুঝেছি, সেটা আমার ভালর জন্য। এটা ওঁর ছাত্র হওয়ার প্রাপ্তি।’\nআর ছাত্র মহান? কানপুর আইআইটি-তে ওঁর অধ্যাপক ছিলেন বরুণেন্দ্রনাথ বন্দ্যোপাধ্যায়। তাঁর মন্তব্য: ছাত্র হিসেবে ও আমাদের নজর কেড়েছিল। শুধু রেজাল্ট ভাল করার জন্য নয়। স্পষ্ট কথা বলার জন্যও। সেন্ট জেভিয়ার্স কলেজিয়েট-এ ছিলেন এক দূরদর্শী শিক্ষক। ফাদার বুশে। স্বল্পবাক ওই শিক্ষক মহান সম্পর্কে ছিলেন খুব আশাবাদী। ওঁর ভবিষ্যদ্বাণী মিথ্যে হয়নি।


জেনে নিন, বাড়িতেই কিভাবে তৈরি করবেন হেয়ার পারফিউম in bengali\nচুলের দুর্গন্ধ দূর করা থেকে নানা সমস্যার সমাধানে ব্যবহার করুন হেয়ার পারফিউম\nDebapriya Bhattacharyya | Jul 22, 2020\nগ্রীষ্ম হোক বা বর্ষা, আমাদের মতো গ্রীষ্মপ্রধান দেশে ঘাম হওয়াটা খুব স্বাভাবিক। যদিও ঘাম হওয়া একদিকে ভাল, শরীরের টক্সিন অনেকটাই ঘামের সঙ্গে বেরিয়ে যায়; কিন্তু ঘামের একটা বিশ্রী গন্ধ (odor) আমাদের সহ্য করতে হয়। আপনি দিনে না হয় তিন-চারবার গা ধুলেন, প্রচুর ডিও-পারফিউম-পাউডার সব লাগিয়ে গায়ের ঘামের গন্ধ রোধ করলেন; কিন্তু বারবার করে তো চুল ধুতে পারবেন না! তাহলে? চুলে ঘামের গন্ধ দূর করতে অথবা এমনিই চুল সুগন্ধি করে তুলতে ব্যবহার করতে পারেন হেয়ার পারফিউম (hair perfume)। তবে বাজারচলতি হেয়ার পারফিউমের বদলে বাড়িতেই (home made) তৈরি করে নিতে পারেন এটি। কীভাবে? জানাচ্ছি।\nহেয়ার পারফিউম কী\nবাজারচলতি হেয়ার পারফিউম (ছবি - অ্যামাজন)\nপ্রতিদিন অনেকেই চুল ধুতে পারেন না। এমনকি বিশেষজ্ঞদের কারও কারও মতে, প্রতিদিন চুল ধোওয়া উচিতও নয়, এতে চুলের গোড়া আলগা হয়ে চুল ঝরার আশঙ্কা থাকে। আবার অনেক সময়ই এমনও হয় যে শ্যাম্পু করার পরেও চুলে একটা বাজে গন্ধ থেকে যায়। সেক্ষেত্রে হেয়ার পারফিউম কিন্তু এই সমস্যার সমাধান। তবে হেয়ার পারফিউম যে শুধুমাত্র চুল সুগন্ধি করে তোলে তা নয়, এতে চুলে একটা আলাদা জেল্লাও তৈরি হয় এবং চুলের রুক্ষতাও দূর করে।\nকীভাবে বাড়িতেই হেয়ার পারফিউম তৈরি করবেন\nআপনি যদি বাজারচলতি কোনও হেয়ার পারফিউম ব্যবহার করতে না চান সেক্ষেত্রে বাড়িতে খুব সহজেই এটি তৈরি করে নিতে পারেন। আসুন, জেনে নেওয়া যাক কিভাবে বাড়িতেই হেয়ার পারফিউম তৈরি করবেন –\nএকটি পরিস্কার কাচের শিশি\nজ্যাসমিন এসেনশিয়াল অয়েল\nপ্রথমেই খুব ভাল করে কাচের শিশিটি পরিস্কার করে ধুয়ে শুকিয়ে নিন। এবারে একটি পাত্রে এক কাপ গোলাপ জলের সঙ্গে এক চা চামচ অ্যালোভেরা জেল মিশিয়ে নিন। চামচ দিয়ে খুব ভাল করে গোলাপ জল ও অ্যালোভেরা জেল মিশিয়ে নিন। খেয়াল রাখবেন যেন কোনও লাম্প না থাকে। এবারে দশ ফোঁটা করে জ্যাসমিন এসেনশিয়াল অয়েল এবং ল্যাভেন্ডার এসেনশিয়াল অয়েল দিয়ে আরও একবার মিশিয়ে নিন। কিছুক্ষণ রেখে শিশিতে ঢেলে নিন আপনার ঘরোয়া বিশুদ্ধ হেয়ার পারফিউম।\nশ্যাম্পু করার পর চুল শুকিয়ে গেলে স্প্রে করে নিতে পারেন হেয়ার পারফিউমটি। সব সময়ে শুকনো চুলেই লাগাবেন। হেয়ার পারফিউম স্প্রে করার আগে একবার ভাল করে শিশিটি ঝাঁকিয়ে নেবেন।\nগোলাপ জল নিজেই সুগন্ধি, এর সঙ্গে স্ক্যাল্পে পুষ্টি জোগাতেও গোলাপ জল সাহায্য করে। অ্যালোভেরা জেল প্রাকৃতিক কন্ডিশনার যা চুলের ঝট ছাড়াতে, রুক্ষতা দূর করতে এবং চুলের জেল্লা বাড়াতে সাহায্য করে। ল্যাভেন্ডার এসেনশিয়াল অয়েল চুল গোড়া থেকে মজবুত করে এবং জ্যাসমিন এসেনশিয়াল অয়েল চুলের আর্দ্রতা বাড়াতে সাহায্য করে ও স্প্লিটএন্ডস সারাতে সাহায্য করে।\nচুল রিবন্ডিং করালে দেখতে তো দারুণ লাগে, তবে মেনে চলতে হবে বেশ কিছু নিয়ম


লিপস্টিকের ব্যবহার - ইসলাম জিজ্ঞাসা ও জবাব\nপ্রকাশকাল : 20-01-2020\nপঠিত : 8312\nশুধু আমার স্বামীর সামনে লিপস্টিক ব্যবহার করা কি জায়েয হবে? কেউ কেউ বলেন যে, লিপস্টিকে শূকরের চর্বি রয়েছে। এ কথা কি ঠিক? যদি ঠিক হয় তাহলে আমাদের জন্যে লিপস্টিক ব্যবহার করা কি জায়েয হবে? আশি করি বিষয়টি স্পষ্ট করবেন।\nযা কিছু সাজসজ্জা ও সৌন্দর্য বর্ধনের জন্য সেটার মূল বিধান হচ্ছে— বৈধ ও জায়েয হওয়া। আল্লাহ্‌তাআলা বলেন: "তিনিই সেই মহান সত্তা যিনি তোমাদের জন্য পৃথিবীর সবকিছু সৃষ্টি করেছেন।"[সূরা বাক্বারা, আয়াত: ২৯] কখনও মুস্তাহাব হতে পারে; যদি সেই সাজ স্বামীর উদ্দেশ্যে হয়। তখন এটি শরিয়ত নির্দেশিত বিষয়। তবে এটি বৈধ হওয়া শর্তযুক্ত: যাতে করে সেটা হারাম ক্ষেত্রে ব্যবহৃত না হয়; যেমন যাদের সামনে সৌন্দর্য প্রদর্শন করা নাজায়েয এমন গাইরে মাহরাম পুরুষদের জন্য সাজগোজ করা। অনুরূপভাবে প্রসাদনী সামগ্রীর মাঝে দেহের জন্য ক্ষতিকর কোন উপাদান বা নাপাক উপাদান (উদাহরণতঃ শূকরের চর্বি) না থাকা। যদি থাকে তাহলে এমন সাজগোজ হারাম হবে। কেননা যা কিছু মানুষের জন্য ক্ষতিকর তা করা নিষিদ্ধ। যেহেতু নবী সাল্লাল্লাহু আলাইহি ওয়া সাল্লাম বলেছেন: "নিজে ক্ষতিগ্রস্ত হওয়া নয় এবং অন্যকে ক্ষতিগ্রস্ত করা নয়।\nশাইখ উছাইমীন (রহঃ) বলেন: "ঠোটে লিপস্টিক দিতে কোন আপত্তি নেই। কেননা মূল বিধান হল: বৈধতা; যতক্ষণ না হারাম হওয়া সাব্যস্ত হয়…। কিন্তু যদি সাব্যস্ত হয় যে, এটি ঠোঁটের জন্য ক্ষতিকর; এটি ঠোঁটকে শুকিয়ে ফেলে, ঠোঁটের আর্দ্রতা ও তৈলাক্ততা দূর করে দেয়— এ ধরণের অবস্থার ক্ষেত্রে এর ব্যবহার থেকে নিষেধ করা হবে। আমার কাছে সংবাদ পৌঁছেছে যে, এটি ঠোঁট ফাঁটার কারণ। যদি তা সাব্যস্ত হয় তাহলে মানুষের জন্য যা কিছু ক্ষতিকর সেটি করা তার জন্য নিষিদ্ধ।[ফাতাওয়া মানারুল ইসলাম (৩/৮৩১)]\nড. ওয়াজিহ যাইনুল আবেদীন 'আল-ওয়া'য়ুল ইসলামী' নামক ম্যাগাজিনে বর্তমানে যে কসমেটিকসগুলো জনপ্রিয় এবং নারীরা যেগুলো ব্যবহার করে থাকেন এগুলোর অপকারিতা সম্পর্কে তিনি একটি আর্টিকেল লিখেছেন। সে আর্টিকেলে এসেছে: "…লিপস্টিক ব্যবহারে ঠোঁটের ক্যান্সার হতে পারে কিংবা ঠোঁটের কোমল চামড়া শুকিয়ে যেতে পারে, ফেটে যেতে পারে। কারণ লিপস্টিক ঠোঁটকে সুরক্ষাকারী স্তরটি ধ্বংস করে ফেলে।"[শাইখ আব্দুল্লাহ্‌ফাওযান রচিত "যিনাতুল মারআতিল মুসলিমা (পৃষ্ঠা-৫১) থেকে সংকলিত]\nতাই মুসলিম নারীর উচিত বর্তমানে জনপ্রিয় কসমেটিকস সামগ্রীগুলো ব্যবহার করার পূর্বে এটি দেহের জন্য ক্ষতিকর নয় মর্মে নিশ্চিত হয়ে নেওয়া।


banglarbhumi.gov.in 2021 Land Records: Khatian Plot Map Check - Bangla Bhumi - West Bengal Land Records - BanglarBhumi.Gov.in\nBanglarBhumi.Gov.In ,2Comments\nLand Record হলো জমির মালিক বা এলাকা ভিত্তিক জমি বা সম্পত্তির মালিকানা, দাম, নকশা ও আরো খুঁটিনাটি অনেক বিষয়ের সমাহার। ভারতের Digital Scheme এর আওতায় ভারতের সকল রাজ্যের Land Record অনলাইন ভিত্তিক করার উদ্যোগ নেয়া হয়েছে।\nএরই প্রেক্ষাপটে পশ্চিমবঙ্গ সরকারও পশ্চিমবঙ্গের সকল ভূমির মালিকানা, রেজিষ্ট্রেশন, দাম, নকশা ইত্যাদি অনলাইনে হালনাগাদ করার কাজ শুরু করেছে।\nBanglarBhumi.gov.in West Bengal Land Record, Khatian & Plot Information\nপশ্চিমবঙ্গের ভূমি ও ভূমি সংস্কার অধিদপ্তর বাংলার ভূমি ওয়েবসাইটের (https://banglarbhumi.gov.in/BanglarBhumi/Home.action) মাধ্যমে ভূমির বিস্তারিত অনলাইনে হালনাগাদ করছে। Visit Banglar Bhumi\nএই ওয়েবসাইটে খুব সহজেই অল্প কিছু ধাপেই ভূমির নানা প্রকার তথ্য পাওয়া যাছে। এই বাংলার ভূমি Banglar Bhumi ওয়েবসাইট পশ্চিমবঙ্গের সাধারন মানুষের জন্য একটি ঝামেলা মুক্ত ব্যবস্থা হিসেবে সবার কাছে পরিচিতি পেয়েছে।\nআজ আমরা আপনাদের সাথে BanglarBhumi সাইট নিয়ে আলোচনা করবো। আমরা জানার চেষ্টা করবো এই সাইটে কি কি সেবা পাওয়া যায়, BanglarBhumi সাইটে কিভাবে রেজিস্ট্রেশন করতে হয়, রেজিস্ট্রশন করার পর কিভাবে সাইটে লগইন করতে হয়,\nএই সাইটের মাধ্যমে কিভাবে Land Record সেবা পাওয়া যায়, কিভাবে আপনার আবেদনের অবস্থা ট্র্যাক করবেন। আসুন জেনে নি Banglar Bhumi সাইটের বিস্তারিত।\nBanglar Bhumi সাইট কি কি সেবা দিয়ে থাকে?\nপশ্চিমবঙ্গের মানুষকে ভূমি সংক্রান্ত ঝামেলা হতে মুক্তি দেয়ার জন্য Banglar Bhumi সাইট তৈরি করা হয়েছে। এই সাইটে মূলত ভূমি সংক্রান্ত সকল তথ্য জমা আছে এবং এসকল তথ্য জনগন সহজেই পেতে পারে।\nএই লক্ষ্যে পশ্চিমবঙ্গের জনগনকে এই সাইট নানা প্রকার গুরুত্বপূর্ণ সেবা দিয়ে আসছে। আসুন দেখে নি Banglar Bhumi সাইট হতে কি কি সেবা পাওয়া যায়।\n১) নাগরিক কেন্দ্রীক সেবা।\n২) Record of Rights আবেদন করা।\n৩) প্লটের ম্যাপ এবং এ সম্পর্কিত আবেদন করা।\n৪) মিউটেশনের জন্য আবেদনপত্র এবং এ সম্পর্কিত তথ্য।\n৫) Conversion এর জন্য আবেদন করা।\n৬) জমি বিতরন\n৭) ভারত-বাংলাদেশ সীমানা নির্ধারণ।\n৮) Thika Tenancy\n৯) Conversion এর জন্য আবেদন করা।\nএই Banglar Bhumi সাইটে কিভাবে রেজিস্ট্রেশন করতে হয়?\nBanglar Bhumi সাইটের কোন সেবা নিতে হলে আগ্রহীকে অবশ্যই সাইটে রেজিস্ট্রেশন করতে হয়। একবার রেজিস্ট্রেশন হয়ে গেলে পরবর্তীতে আর রেজিস্ট্রেশন করতে হয় না, তখন নিজের User ID ও Password দিয়ে লগইন করতে হয়।\nআজ আমরা আপনাদের সহজ কিছু ধাপে দেখাবো কিভাবে এই Banglar Bhumi সাইটে রেজিস্ট্রেশন করতে হবে। আসুন দেখে নি কিভাবে এই রেজিস্ট্রেশন প্রক্রিয়া সম্পন্ন হয়।\n১) শুরুতেই আপনাকে অফিসিয়াল সাইটে (https://banglarbhumi.gov.in/BanglarBhumi/Home.action) প্রবেশ করতে হবে।\n২) পেজের উপরের Sign up লেখা অংশে ক্লিক করুন।\n৩) তারপর Public Registration Form এ ক্লিক করুন।\n৪) ফর্মে নির্ধারিত তথ্য প্রদান করুন।\nনাম ( প্রথম অংশ, মধ্যম অংশ, শেষ অংশ)\nইমেইল আইডি এবং OTP\nমোবাইল নাম্বার এবং OTP\nপাসওয়ার্ড ও কনফার্মেশন\n৫) সব তথ্য দিয়ে সাবমিট করে দিন।\nBanglar Bhumi সাইটে লগইন করার ধাপ সমুহঃ\nএকবার রেজিস্ট্রেশন করার পর আপনাকে লগইন করতে হবে। আসুন দেখে নি এই সাইটে লগইন করার ধাপসমুহ।\n১) Citizen User দের জন্য লগইন অপশন বেছে নিন।\n২) User ID এবং Password।\n৩) ক্যাপচা দিন।\n৪) আপনার লগইন সম্পন্ন হয়েছে।\nLand Record এর অধিকারের জন্য কিভাবে আবেদন করতে হয়?\nLand Record এর অধিকারের বলে আপনি ভূমির মালিকানা, ভূমির খাজনা, ভূমির নকশা ইত্যাদি সকল তথ্য জানার অধিকার রয়েছে। আপনি চাইলেই কোন তথ্য জানার জন্য আবেদন করতে পারেন। চলুন আজ আমরা দেখে নি কিভাবে Land Record এর জন্য আবেদন করতে হয়।\n১) পশ্চিমবঙ্গ সরকারে অফিসিয়াল পোর্টাল https://banglarbhumi.gov.in এ নিজের User ID এবং Password দিয়ে লগইন করুন।\n২) মেনু বারে গিয়ে Citizen Service এ ক্লিক করুন তারপর Service Delivery তে ক্লিক করুন।\n৩) এখানে দেখুন কি কি তথ্য জানতে চায় ।\n৪) তথ্য সিলেক্ট করার পর নতুন পেজ ওপেন হবে।\n৫) Calculate Fee তে ক্লিক করুন।\n৬) অনলাইন পেমেন্ট গেটওয়ে ব্যবহার করে পেমেন্ট করুন।\nআপনি এখন পশ্চিমবঙ্গের e-District পোর্টাল হতে Land Record নিতে আবেদন করতে পারবেন।\nআসুন দেখে নি কিভাবে ধাপে ধাপে এই আবেদন করতে হয়।\n১) অফিসিয়াল ওয়েবসাইট https://edistrict.wb.gov.in/PACE/login.do\n২) নতুন ব্যবহারকারীরা Citizen Registration –এ ক্লিক করে রেজিস্ট্রেশন করতে হবে।\n৩) রেজিস্ট্রেশনকারীরা তাদের তথ্য দিয়ে লগইন করতে হবে।\n৪) লগইন করার পর দরকারী সকল তথ্য দিয়ে সাবমিট করুন।\n৫) আপনি একটি নিশ্চিতকরণ স্লিপ পাবেন।\n৬) ভেরিফিকেশন সম্পন্ন হবার পর আপনার আবেদন প্রক্রিয়া সম্পন্ন হবে।\nকিভাবে আপনার আবেদনের স্থিতি জানবেন?\nBangla Bhumi সাইটের মাধ্যমে আপনার আবেদনের অবস্থা জানা যায়। আসুন দেখে নি কিভাবে এই আবেদন চেক করা যায়।\n১) পশ্চিমবঙ্গের অফিসিয়ার সাইট e-District এ লগইন করুন।\n২) নিচের ডান পাশের “Inspection Report” এ ক্লিক করুন।\n৩) আপনার আবেদন নাম্বার দিন।\n৪) সার্চ করলেই আপনার আবেদনের অবস্থা দেখতে পাবেন।\nমৌজা দিয়ে জমি তথ্য কিভাবে বের করবেন?\nপশ্চিমবঙ্গে জমি সংক্রান্ত অভিযোগ আবেদন কিভাবে করবেন?\nমিউটেশন আবেদন অনলাইনে করার পদ্ধতি\nজমি বা ভূমী পরিমাপের পদ্ধতি\nবাংলারভূমি পোর্টালের ভূমি রেকর্ডের জন্য আবেদন পদ্ধতি?\nকিভাবে আপনার খতিয়ান বের করতে পারবেন?\nBanglar Bhumi সাইটের মাধ্যমে আপনি আপনার ভূমির খতিয়ান বের করতে পারবেন। আসুন দেখে নি কিভাবে এই খতিয়ান বের করা যায়।\n১) Banglar Bhumi অফিসিয়াল ওয়েবসাইটে প্রবেশ করুন।\n২) লগইন করুন।\nএরপর ২ টি অপশন ব্যবহার করে এই খতিয়ান বের করা যায়।\n১) Know your property\n2) Query Search\nএখন দেখবো Know your property এর মাধ্যমে কিভাবে খতিয়ান বের করা যায়।\n১) Banglar Bhumi অফিসিয়াল ওয়েবসাইটে Know your property তে ক্লিক করুন।\n২) KHATIAN ও PLOT INFORMATION পেজ চালু হবে।\n৩) কিছু মৌজা তথ্য দিন।\n৪) সিলেক্ট Search by Khatian অথবা Search by Plot\n৫) সঠিকভাবে ক্যাপচা প্রদান করুন।\n৬) এখন View অপশনে আপনি আপনার খতিয়ান দেখতে পাবেন।\nএখন দেখবো Search Query এর মাধ্যমে কিভাবে খতিয়ান বের করা যায়।\n১) Banglar Bhumi অফিসিয়াল ওয়েবসাইটে Search Query তে ক্লিক করুন।\n২) Query no এবং Query Year আসবে, এখানে তথ্য দিন।\n৩) সঠিকভাবে ক্যাপচা প্রদান করুন।\n৪) এখন View অপশনে আপনি আপনার খতিয়ান দেখতে পাবেন।\nআজ আমরা Bangla Bhumi নিয়ে অনেক কিছু জানতে পারলাম। আগামীতে এই বিষয়ে আরো অনেক লেখা নিয়ে আসছি আপনাদের সামনে। আমাদের সাইটে নিয়মিত চোখ রাখুন।\nআমাদের লেখা ভালো লাগলে আমাদের ফেসবুক পেজ লাইক করুন, যেখানে পাবেন নতুন নতুন খবর ও আপডেট।\nUnknown Sep 24, 2021, 8:39:00 AM


রিফাত হত্যা : চার্জ গঠন অভিযোগ প্রত্যাখ্যান মিন্নির রিফাত হত্যা : চার্জ গঠন অভিযোগ প্রত্যাখ্যান মিন্নির – Weeklybangladeshny.net\nরিফাত হত্যা : চার্জ গঠন অভিযোগ প্রত্যাখ্যান মিন্নির\nবরগুনার আলোচিত রিফাত শরীফ হত্যা মামলার চার্জশিটভুক্ত প্রাপ্তবয়ষ্ক ১০ আসামির বিরুদ্ধে অভিযোগ গঠন করেছে আদালত। বুধবার অভিযোগপত্রের শুনানি শেষে রিফাতের স্ত্রী মিন্নিসহ ১০ জনের বিরুদ্ধে হত্যায় প্রত্যক্ষ জড়িত ও সহযোগিতার অভিযোগ আনা হয়েছে। তবে এবারও এ অভিযোগ প্রত্যাখ্যান করে মেয়েকে নির্দোষ দাবি করেছেন মিন্নির পরিবার। মিন্নির বিরুদ্ধে রিফাত হত্যায় জড়িতের বিষয়ে আদালতের চার্জ গঠনের বিষয়ে শিগগিরই উচ্চাদালতের স্মরণাপন্ন হবেন বলে জানিয়েছেন মিন্নির আইনজীবী। এদিকে আসামিদের বিরুদ্ধে অভিযোগ গঠনে সন্তষ্টি প্রকাশ করেছেন নিহত রিফাতের বাবা দুলাল শরীফ।\nমিন্নির বাবা মোজাম্মেল হোসেন কিশোর বলেন, আমি শুরু থেকেই বলে আসছি আমার মেয়ে ষড়যন্ত্রের শিকার। ঘটনার সময় মিন্নি নিজের জীবন বাজি রেখে রিফাতকে বাঁচাতে চেষ্টা করেছে। দুনিয়ার সবাই সেই ভিডিও দেখেছে। রিফাতের বাবা পরের দিন বরগুনা থানায় ১২ জনকে আসামি করে যে মামলা দায়ের করে সেখানে আমার মেয়েকে একমাত্র প্রত্যক্ষ সাক্ষী রাখা হয়েছিল। কিন্তু হঠাৎ করেই গনেশ উল্টে গেল, আমার মেয়েকে সাক্ষী থেকে আসামি করা হলো, তারপরের সব ঘটনাই দেশবাসী দেখেছে। পুলিশের তদন্তে আমি সবসময়ই অনাস্থা জানিয়েছি। পুলিশ মামলটিকে ভিন্ন খাতে প্রবাহিত করতে আমার মেয়েকে আসামি করে চার্জশিট দিয়েছে। সেই চার্জশিটের আলোকেই ৩২০ ধারায় মিন্নির বিরুদ্ধে অভিযোগ গঠন করা হয়েছে। ঢাকার আইনজীবীদের সাথে কথা বলেছি, আমরা শিগগিরই এ ব্যাপারে উচ্চাদালতের স্মরণাপন্ন হব।\nমিন্নির পক্ষের আইনজীবী মো. মাহবুবুল বারি আসলাম বলেন, মামলায় মিন্নিসহ সাতজনের বিরুদ্ধে রিফাত শরীফ হত্যায় মিন্নি সরাসরি জড়িত এমন অভিযোগ এনে চার্জ গঠন করেছেন আদালত। মামলায় মিন্নিকে ষড়যন্ত্রমূলকভাবে আসামি করা হয়েছে বলে বরাবরই আমরা দাবি করে আসছি। কারণ, মিন্নি এই মামলার অন্যতম সাক্ষী ছিলেন, তাকে উদ্দেশ্যপ্রণোদিতবভাবে আসামি করা হয়েছে। মিন্নির বিরুদ্ধে চার্জ গঠনের তার পরিবার অসন্তোষ প্রকাশ করেছে। তারা শিগগিরই উচ্চাদালতের যাবেন হবেন বলে আমাকে জানিয়েছেন।\nদেশের বহুল আলোচিত বরগুনার রিফাত শরীফ হত্যা মামলায় অভিযুক্ত মিন্নিসহ প্রাপ্তবয়স্ক ১০ আসামির বিরুদ্ধে চার্জ গঠন করেছে আদালত। বুধবার (১ জানুয়ারি) দুপুর দুটার দিকে বরগুনার জেলা ও দায়রা জজ আদালতের বিচারক মো. আছাদুজ্জামান এ চার্জ গঠন করেন। একই সাথে এ মামলার প্রথম সাক্ষ্য গ্রহণের জন্য আগামী ৮ জানুয়ারি নির্ধারণ করা হয়েছে।\nএদিকে চার্জ গঠন উপলক্ষে এ মামলায় কারাগারে থাকা প্রাপ্তবয়স্ক ৮ আসামিকে আদালতে হাজির করে পুলিশ। চার্জ গঠন শেষে কারাগারে থাকা ৮ আসামিকে আবারো কারাগারেই পাঠানো হয়।\nযেসব আসামিদের বিরুদ্ধে চার্জ গঠন করা হয়েছে, তারা হলেন রাকিবুল হাসান রিফাত ফরাজি (২৩), আল কাইউম ওরফে রাব্বি আকন (২১), মোহাইমিনুল ইসলাম সিফাত (১৯), রেজওয়ান আলী খান হৃদয় ওরফে টিকটক হৃদয় (২২), মো. হাসান (১৯), মো. মুসা (২২), আয়েশা সিদ্দিকা মিন্নি (১৯), রাফিউল ইসলাম রাব্বি (২০), মো. সাগর (১৯), কামরুল ইসলাম সাইমুন (২১)।\nএদের মধ্যে এক নম্বর থেকে সাত নম্বর অভিযুক্ত সাত জনের বিরুদ্ধে হত্যাকাণ্ডে সরাসরি জড়িত থাকার অভিযোগে ৩০২ এবং ৩৪ ধারায় চার্জ গঠন করা হয়েছে। এছাড়া ৮ এবং ১০ নম্বর অভিযুক্তের বিরুদ্ধে হত্যার ষড়যন্ত্র এবং আসামিদের পালাতে সহায়তা করার অভিযোগে ২১২ এবং ১২০ বি ১ ধারায় অভিযোগ গঠন করা হয়ছে। প্রাপ্তবয়স্ক ৯ নম্বর আসামির বিরুদ্ধে আসামিদের পালাতে সহায়তা করার অভিযোগে চার্জ গঠন করা হয়েছে।\nগত ৬ নভেম্বর রিফাত হত্যা মামলার প্রাপ্তবয়স্ক আসামিদের অভিযোগপত্র চার্জ গঠনসহ বিচারের জন্য প্রস্তুত করে জেলা ও দায়রা জজ আদালতে প্রেরণ করে সিনিয়র জুডিসিয়াল ম্যাজিস্ট্রেট আদালত।\nগত ২৬ জুন বরগুনার সরকারী কলেজের সামনে রিফাত হত্যাকা- সংগঠিত হয়। এরপর গত ১ সেপ্টেম্বর বিকেলে ২৪ জনকে অভিযুক্ত করে প্রাপ্তবয়স্ক ও অপ্রাপ্তবয়স্ক এই দুই ভাগে বিভক্ত করে আদালতে তদন্ত প্রতিবেদন দাখিল করে পুলিশ। এর মধ্যে প্রাপ্তবয়স্ক ১০ জন এবং অপ্রাপ্তবয়স্ক ১৪ জন।\nএ মামলার চার্জশিটভুক্ত প্রাপ্তবয়স্ক আসামি মো. মুসা এখনো পলাতক রয়েছেন। এছাড়া নিহত রিফাতের স্ত্রী আয়েশা সিদ্দিকা মিন্নি উচ্চ আদালতের নির্দেশে বর্তমানে জামিনে রয়েছেন।